Ein trivaligur sigur á einum Stoke-liði, ið fyrr hevur volt okkum trupuleikar. Hesir trupuleikar vóru longu innkastini hjá Rory Delap og so gjøgnumgangandi taktikkurin, at bróta og sorla okkara leikarar. Delap og hansara innkast eru ikki har longur. Sorlanin og beinleiðis beinbrótanin eydnaðist lutvíst hjá fyrrverandi Barcelona-leikaranum og núverandi taktiska strateginum hjá Stoke City, Mark Hughes. Liðið í dag: Ospina, Bellerin, Mertesacker, Chambers, Monreal, Coquelin, Cazorla, Rosicky, Campbell, Walcott og Sanchez. Wenger hevði framt fleiri broytingar á liðnum í dag. Serliga spennandi var at síggja Ospina, Walcott og Campbell royna seg. Eitt, sum sikkurt eisini hevur verið eitt "first" í Arsenal-søguni var, at 6 av teimum, ið byrjaðu inni, tala spanskt sum móðurmál:) Fyrra hálvleik átti Arsenal allan sum hann var. Fyrsta stóra møguleikan fekk Campbell, ið spældi sera væl saman við Sanchez, men tíanverri fekk Campbell ikki rakt bóltin nóg væl og Harper í Hull-málinum bjargaði. Heilt sjálvsamt, at síggja Arsenal leika so mikið trygt-gott álopspæl, uttan at vera sárbarir defensivt. Bert tað eina málið kom í fyrra hálvleiki. Nakað so sjálvsamt sum eitt horna kom inn fyri málið og har var Mertesacker hægstur og skallaði bóltin sera trygt í málið. Eftir hetta, var Arsenal púrasta spælstýrandi og vóru eisini nær við at økja, t. d. tá ið Sanchez og Rosicky meistariliga leiktu seg í gjøgnum, men Hull verjuleikari fekk bjargað á strikuni. Í seinna hálvleiki tóktist Arsenal sum eitt púra troytt fótbóltslið. Tað góða spælið, ið var at síggja í fyrra hálvleiki, var púrasta burtur. Av tí sama fekk Hull bóltin tað meira. Tó megnaði Hull ongantíð at gerast vandamikið. Arsenal vóru framvegis vandamiklir. Tá ið 80 minuttir vóru leiktir, bleiv dysturin avgjørdur. Cazorla spælir til Sanchez, ið hegnisliga vendir sær og smekkar bóltin trygt í netið til 2-0. Og Wenger gjørdi beinavegin tað rætta og skifti Sanchez út. Nú var dysturin avgjørdur og Arsenal leikarnir høvdu tað fínt við at halda bóltin sína millum og koyra sigurin heim.